SARIE KOS April/Mei 2013: 'n Voorsmakie
JY LEES NOU SARIE KOS April/Mei 2013: 'n Voorsmakie
Die splinternuwe April/Mei 2013-uitgawe van SARIE KOS is vanaf Woensdag 3 April op die rakke! Hier's 'n lekker voorsmakie van wat in jou nuutste uitgawe wag
Toegevou om 'n pekanneutvulsel, in 'n japtrap in 'n ou wafelpan gemaak of bros gebak met 'n Rolo of twee in die middel... G'n suikertand sal dié koekies kan weerstaan nie.
Kuierkos uit die see
Dit lyk soos kos wat jy tradisioneel in Britse pubs kry, maar die worsies is met fyngemaalde vis gemaak, en die burger se patty is 'n salmkoekie.
5 maniere met hoenderborsies
Maak die witvleis van die hoender ekstra smaaklik met heerlike souse en vulsels of gebruik dit selfs as bolaag vir 'n brood.
Maak só met aartappels
Heerlik bros gebraai in die oond of met knoffel en pietersieliebotter - aartappels is koningskos.
Dis 'n Italiaanse gereg wat tradisioneel bo-op die stoof gemaak word - met arborio-rys, oorspronklik uit 'n klein Italiaanse dorpie met dieselfde naam. Dis in die waterryke Po-vallie met sy groen rysvelde. Ek wys jou die gewone, tydsame manier om risotto te maak, maar ook 2 resepte waar die oond al die werk doen terwyl jy rustig agteroor sit.
Mandjies vol onthou
Onthoukos word happie vir happie, behaaglik, uit kosmandtjies gediep wanneer kosmense tussen familie en goeie vriende aan tafel inskuif. Soek hulle sielskos, gaan loer hulle in Ouma se spens en kuier in die kombuis van hul kindertyd.
Pasteie vir die proe
Omskep 'n ou gunsteling soos beesstert, lamskerrie of selfs smoorsnoek in 'n pastei en jy het'n heel nuwe treffer-gereg.
So lekker, dit smelt in jou mond!
Sjokolade, speserye en neute is 'n wen-kombinasie wanneer jy koekies bak. Maak dit boonop met glutenvrye meel en jy sal sukkel om nee te sê!
Hier's nou waarlik 'n veelsydige resep - vir almal wat van rys hou, maar ook vir mense wat laktose moet vermy. Jy net verskillende soorte vrugte by jou basisresep en siedaar! - 5 verskillende poedings.
Koekies vir diabete: Heerlik en spesiaal!
Gesonder bros koekies sonder suiker en botter kan ook hemels smaak. Kom proe saam!
Maak jy die lekkerste lamskerrie op die dorp?
Deel jóú lamskerrie-resep met ons en jy staan 'n kans om AMC-kookware ter waarde van R 8000 te WEN! Kry jou nuutste uitgawe van SARIE KOS April/Mei 2013 om in te skryf.